google/wiki40b huggingface dataset:
מסע בין כוכבים 4: השיבה הביתה

עלילה

גשוש חייזרי מתקרב לכדור הארץ ושולח איתותים מוזרים שמאיידים את האוקיינוסים, שואב את כוחן של ספינות החלל הקרובות, וזורע תוהו ובוהו שמאיים להשמיד את הכוכב. אדמירל קירק וצוותו חוזרים על סיפון "ציפור הטרף" הקלינגונית לאחר שהחיו את ספוק מחדש בכוכב הלכת "וולקן" בסרט הקודם. הם יודעים כי לבטח יעמדו לדין לאחר שגנבו את ה"אנטרפרייז NCC-1701" וגרמו להשמדתה, אך הם שומעים על המשבר הנוכחי. ספוק מגלה כי הספינה החייזרית מנסה לשווא ליצור קשר עם לווייתנים שנכחדו לפני מאות שנים.
לאחר שספוק עורך חישובים בנוגע לאפשרות של מסע בזמן, קירק פוקד על צוותו להשתמש ב"ציפור הטרף" כמקלעת כבידתית סביב השמש כדי לנסוע חזרה בזמן לסוף המאה ה-20. כאשר הם מגיעים לסן פרנסיסקו, קליפורניה של שנת 1986, הם מחביאים את הספינה הקלינגונית המוסווית בפארק שער הזהב, ומחפשים אחר הלווייתנים, בזמן שהם גם בונים אקווריום בספינה שיצליח לאכלס אותם. קירק וספוק מגייסים מומחית ללווייתנאים בשם ד"ר ג'יליאן טיילור לעזרתם. לאחר שהם משכנעים אותה שהם מהעתיד, הם מצליחים ללכוד לווייתן ולערוך את המסע חזרה הביתה.
צוות האנטרפרייז עומד לדין על פעולותיו, וספוק מגן על חבריו. כאות הוקרה על שהצילו את כדור הארץ, כל חברי הצוות מזוכים מכל ההאשמות, למעט קירק, שנענש על סעיף סירוב פקודה, ומורד בדרגה מאדמירל לקפטן. כקפטן הוא מקבל חזרה פיקוד על ספינת חלל, ובידיו מופקדת האנטרפרייז מהדגם החדש NCC-1701-A. ד"ר טיילור, שמגיעה אף היא למאה ה-23, מצטרפת לשורות הפדרציה כקצינת מדע.

תקציב וביקורות

הסרט, שנעשה בתקציב של 25 מיליון דולר, היה להצלחה קופתית שהרוויח קרוב ל-110 מיליון דולר בארצות הברית, ו-133 מיליון ברחבי העולם. הוא נחשב לרווחי ביותר מבין כל עשרת הסרטים של סדרת "מסע בין כוכבים".
סטיב מורס

ביוגרפיה

סטיב מורס נולד בהמילטון, אוהיו, ארצות הברית. את ילדותו בילה בעיקר באיפסילנטי, מישיגן. במהלך ילדותו למד פסנתר וקלרינט, ובסופו של דבר התעניין בעיקר בגיטרה.
מורס היה חלק מלהקה בשם "המגפה", יחד עם אחיו הבכור, עד שהמשפחה עברה לאוגוסטה, ג'ורג'יה. כמו כן, בזמן שהיה בתיכון, ניגן בלהקה בשם טרי יחד עם אחיו הבכור ואת חברו ללימודים בחטיבת הביניים, ויליאם ג'רלד (ג'רי) ווטן, שניגן קלידים. השלושה הופיעו במועדון נוער פסיכדלי מקומי, הבצל הירוק, ובעוד מקומות.
במהלך לימודיו באקדמיה של מחוז ריצ'מונד, מורס נפגש עם הבסיסט אנדי ווסט ויחד הם הקימו את להקת Dixie Grit. היו חברים אחיו הגדול של מורס, דייב, כמתופף, פרנק בריטינהם כסולן וכגיטריסט מלווה וג'וני קאר על הקלידים. זמן קצר לאחר שסטיב מורס רשם את עצמו ל"אוניברסיטת מיאמי למוזיקה", חדלה הלהקה מלהתקיים. ווסט ומורס הופיעו יחד כדואט, כשהם מכנים את עצמם "Dixie Dregs", והוא חבר בלהקה מאז הקמתה.
במהלך שנות ה-70 של המאה ה-20, אוניברסיטת מיאמי אירחה מספר מוזיקאים שיהיו רבי השפעה מאוחר יותר, ובהם ברוס הורנסבי, פט מתיני, וג'אקו פסטוריוס. בשנת 1975 חבר אנדי ווסט יחד עם מורס, המתופף בארט יארנולד, הקלידן פרנק יוסף והכנר אלן סלואן, לשיתוף פעולה בפרויקט שנקרא Rock Ensamble II. הפרויקט הוקלט במסגרת מאמצי קידום מכירות. הקלטה זו בסופו של דבר שוחררה בשנת 1997 בשם The Great Spectacular.
בנוסף לקריירת הסולו המוצלחת שלו, בין השנים 1986–1991 היה חבר בלהקת קנזס, והשתתף בשני אלבומים.
החל מסוף 1987 ועד לתחילת 1988, מורס עבד בתור טייס בחברת תעופה מסחרית.
בשנת 1994 הצטרף ללהקת דיפ פרפל.
קלטרת

קלטרת, או מקלטרת, או קולטיבטור בלעז (אנגלית: Cultivator) היא כלי עבודה חקלאי, המיועד לעיבוד שכבת הקרקע העליונה של שדה וזאת להבדיל מהמחרשה, לדוגמה, המיועדת לעיבוד עמוק יותר של האדמה. הקלטרות השונות משמשות לעקירת נבטים של עשבים שוטים, ליישור קרקע, לפירוק רגבים, לאיוורור הקרקע ולהכנת מצע זרעים לזריעה או שתילה בשטח חלק או על פני ערוגות.

מבנה

קלטרות נגררות על ידי טרקטור או מחוברות לזרועות ההרמה שלו, קלטרות השטח מורכבות ממסגרת מרובעת אליה מחוברות קורות אורך (בין 3 ל 5 קורות אורך, תלוי בסוג הקלטרת). אליהן מחוברות רגלי מתכת קפיציות המסוגלות להתנגד למשיכת הכלי ולרטוט במהלך העבודה. ישנם סוגים רבים ומגוונים של רגלים קפיציות אך איפיונן הבסיסי הוא הכוח בק"ג הדרוש כדי למשוך את הרגל כנגד כוח הקפיץ. בחירה והתאמת הרגלים לקלטרת מתבצע בהתאם לאופי העבודה הנדרש מהכלי. בקלטרות עדינות וקלות יהיו הרגליים בעלות כוח התנגדות נמוך, ולהפך, בקלטרות גדולות וכבדות ישתמש המתכנן ברגלים בעלות כוח התנגדות גבוה. הרגלים מסודרות על הכלי בדרוג אלכסוני תוך שמירה של חפיפה מסוימת ביניהן משתי סיבות עקריות: אחת כדי למנוע מצב בו יש רצועות קרקע לא מעובדות והשנייה כדי למנוע סתימות ולאפשר לקרקע ולעשביה לזרום בחופשיות לאחור. בקצות הרגלים מחוברות מעין כפות מתכת הנקראות כפות אווז, בצורתן דומות לחץ, הן אלה שמוחדרות לתוך הקרקע ומבצעות את פעולת החיתוך של שורשי העשבים והתיחוח של שכבת הקרקע המטופלת. רוחבן של כפות האווז משתנה ומותאם לכל כלי. עומק השכבה המטופלת נקבע בהתאם לצרכים ובהתאם ליכולות הכלי. שימוש לא נכון יכול לגרום לנזקים לכלי כמו התעקמות הרגלים ואף שבירתן ובמקרים קיצוניים עיקום המסגרת ועוד.
קלטרות השורה מורכבות מקורה קידמית ראשית אליה מחוברת לעיתים קורה מקבילה לשם חיזוק. לקורה הראשית מחוברות יחידות הנקראות מקביליות ליחידות אלו יכולת תנועה אנכית במקביל לפני הקרקע לאורך תוואי הנסיעה (ומכאן שמן) למקביליות הללו מחברים אביזרי קילטור שונים כמו רגלים קפיציות, צלחות קילטור, רגלי בננה ועוד. אביזר חשוב נוסף הוא גלגל העומק המסייע למקבילית לעקוב אחר פני הקרקע. אביזרי הקילטור המשמשים בקלטרות השורה  עדינים יותר ומחוברים למקבילית כך שניתן יהיה לכוון את אופן עבודתם כמו את העומק והקרבה לגידול התרבותי.

צורת עבודה

העיבוד מתבצע לאורך השדה בפסים בהתאם לרוחב הכלי על המפעיל לשמור על חפיפה מקסימלית (מרחק קטן) בין פסי הקלטור כדי להגיע ליעילות עבודה גבוהה. מהירות הנסיעה של הטרקטור הגורר תלויה בסוג הטרקטור ברוחב הכלי ובתנאי השטח. מהירות העבודה משפיעה על ביצועי הכלי, מהירות נמוכה מדי לא תאפשר עקירת נבטים טובה ואילו מהירות גבוהה מדי תגרום לנזקים לכלי ולטרקטור. מהירות נסיעה של כ 9 עד 12 קמ"ש נחשבת למהירות סבירה אשר תאפשר למפעיל שליטה טובה על ביצוע העיבוד. עומק העיבוד משתנה בהתאם לכלי ולצרכים השונים אך הוא נע בין 5 ל-20 ס"מ. עומק העיבוד נשלט על ידי גלגלי עומק אשר משמשים גם כגלגלי נסיעה בכלי נגרר. בכלי התלוי על זרועות הטרקטור, משמשים גלגלי העומק לקביעת עומק העיבוד. עיבודי הקילטור דורשים אדמה לחה לכן הם מתבצעים לאחר התחלת עונת הגשמים או לאחר השקיה.
פלטיצ'ן

היסטוריה

ב-1490 מוזכר לראשונה במסמכים כפר בשם דומה, פולטיצ'ן או פולטיצ'ני (Folticeni) ומצוין שהוא שייך למנזר מולדוביצה, אך לא ברור אם מדובר באותו מקום. ב-1780, במסמך של שליט נסיכות מולדובה, קונסטנטין מורוזי (Constantin Moruzi), צוין שהוקם על ידי יוניצה באשוטה (Ioniţă Başotă) יישוב בשם טרגו (ברומנית: יריד) שולדנשט (Târgul Şoldăneşti). 
זו העיר הראשונה שנוסדה על ידי יהודים בנסיכות מולדובה. הניסיון המוצלח הביא לייסודן של ערים נוספות על ידי מהגרים יהודים, שהשליטים עודדו את בואם למולדובה. ב-1826 שונה שם המקום לפלטיצ'ן, בצו שהוציא השליט יוניצה סאנדו סטורדזה, על שם אחוזה של בויאר רומני מקומי, שנקראה פלטיצ'נִי וֶק (Fălticenii Vechi - הפלטיצ'נים הישנים).

תרבות

במוזיאון האמנות של יון אירימסקו, שנולד בפלטיצ'ן, מצוי אוסף יצירות האמנות הגדול ביותר ברומניה של אדם אחד. פלטיצ'ן היא גם ביתה של משפחת לובינסקו, שנודעה ברומניה ביצירותיהם הספרותיות של בניה, ביניהם מבקר הספרות אאוג'ן לובינסקו והסופר אנטון חולבאן. סופרים רומנים נודעים נוספים גרו או למדו בפלטיצ'ן תקופה מסוימת בחייהם, ביניהם יון קריאנגה, מיכאיל סדוביאנו, וניקולאיה לאביש. בעיירה נולד החזן מאיר שור, שהתפרסם כחזן בית הכנסת הפולני בווינה. הצייר היהודי ראובן רובין שהה בעיר בשנים 1914-1919. גם משה רוזן, מי שעתיד היה להיות הרב הראשי של יהדות רומניה שנים רבות, בילה את ילדותו ואת תקופת הלימודים התיכוניים בפלטיצ'ן. האדמו"ר מרדכי שטיין מפאלטישאן, גם כן נולד בפלטיצ'ן, בשנת 1941, ובילה שם את ילדותו עד 1947.
בעיר נוסדה בתחילת המאה ה-20 החצר החסידית פאלטישאן. חסידיה ממשיכים לפעול כיום ברחבי העולם. בעיר עצמה נותרו כיום כ-10 יהודים, ומתוך 11 בתי הכנסת שהיו פעילים בה בעבר פועל כיום רק בית הכנסת הגדול, הפתוח בעיקר בחגים. להקהילה היהודית בפלטיצ'ן יש גם דף פעול בפייסבוק.

כלכלה

התעשיות העיקריות בפלטיצ'ן הן תעשיית הכימיקלים, זכוכית במלאכת יד, ייצור משקאות קלים, בגדים ומוצרי עץ.
מאסטריכט

ביצורי העיר העתיקה

מדיה וקבצים בנושא החומות העתיקות של מאסטריכט בוויקישיתוף
מבחינה גאוגרפית הייתה לעיר חשיבות רבה (צומת דרכים, שליטה על נהר המאס ועוד) ולכן נאלצו שלטונות העיר להתמודד עם צבאות זרים ששאפו לכבוש אותה. דרך ההתגוננות הייתה להקים חומות ומבצרים מסביב למרכז העיר.

מצודת וולדק

מצודת וולדק (Waldeck Bastion) היא מבצר הממוקם בצידה הדרום מערבי של העיר העתיקה מחוץ לחומות העיר. נבנתה ב-1690 על ידי שליטי העיר כדי להגן על העיר מפני צבאות זרים וזאת לאחר מספר מקרים בהם הותקפה העיר מכוון זה (ב-1673, 1632 ו-1579).
למצודה צורת מחומש (פנטגון) היא בנויה משתי סוללות עפר הקפיות כשביניהן תעלה יבשה. לאורך הסוללות הוצבו תותחים ומתחת להן נחפרו מנהרות באורך כולל של כ-10 ק"מ שחיברו את המצודה אל העיר.
לפי האגדה נהרג במקום המוסקיטר ד'ארטאניאן במהלך התקפת הצבא הצרפתי על העיר ב-1673.
בגב המצודה עומד בית משמר (משוחזר) ששימש לחילים ששמרו על שער הכניסה לעיר (שער טונגרס).

מצודת סינט פיטר

מצודת סינט פיטר (Fort St. Pieter) נבנתה על הר סינט פיטר בדרום העיר. המצודה, בצורת משושה, הוקמה בזמן קצר של 11 חודש בשנים 1701–1702 כתגובה לכיבוש העיר ב-1673 על ידי הצבא הצרפתי בראשות לואי ה-14. המצודה כללה מספר רב של חללים ומעברים תת-קרקעיים שאיפשרו למספר רב של חיילים להתקיים במקום. מבחינה היסטורית שימש המקום להגנת העיר ב-1794 בקרב נוסף נגד הצבא הצרפתי. לאחר קרב זה לא הותקפה העיר מדרום ולאחר מספר שנים נזנחה המצודה. המצודה שופצה ב-2007 ונפתחה למבקרים וניתן לראות בה את אופי הבניה ההגנתי וכן חלק מהתותחים ששימשו להגנת העיר.

בגאולוגיה

סביב העיר מאסטריכט נמצאות מחצבות עמוקות ומכרות פוספטים בהם נמצאו שרידי מאובנים מיוחדים. השרידים הללו הביאו לקריאת תצורה גאולוגית על שם העיר - תצורת מאסטריכט. הסלע שבו מדובר הוא סלע משקע גירי קדום בעל הרכב וצבע המייחדים אותו, ומקנים לו מעמד עצמאי בתיארוך הגאולוגי של אירופה בפרט ושל העולם בכלל. על שם העיר הגיל המכונה מאסטריכט.

הקהילה היהודית

ממצאים שהתגלו במאסטריכט (בית כנסת ומקווה)  ורוכע יהודי [Vicus Judeorum] מצביעים על קיום קהילה יהודית כבר בסוף המאה ה-13. זו הייתה הקהילה העתיקה ביותר בהולנד.  במהלך המאה ה-14 סבלו היהודים מפוגרומים ורובם עזבו את מחוז לימבורג (כולל מאסטריכט) וחזרו רק בסוף המאה ה-18. במהלך המאה ה-19 גדלה אוכלוסיית היהודים בעיר והוקמו מבני ציבור כמו בתי כנסת (1809 ו 1840), בית ספר יהודי (1833) ועוד. רוב היהודים גרו ב"רחוב היהודים" (Jodenstraat) שבמרכז העיר.  ב-1941 היו 505 יהודים.במהלך מלחמת העולם השנייה בשנים 1942 ו-1943 הובלו רוב יהודי העיר למחנות השמדה (בעיקר אושוויץ ו-סוביבור). לאחר המלחמה ניסתה הקהילה להשתקם ואף פתחה ב-1952 מחדש בית הכנסת (שנבזז ושימש כמחסן בתקופת המלחמה) אך לא הצליחה להשתקם וב-1986 הוחלט על איחוד כל הקהילות היהודיות של מחוז לימבורג.
ז'אק דשנו

ביוגרפיה

דשנו נולד בפריבור, ב-1973 החל לעבוד כעיתונאי במחלקת הספורט של הטלוויזיה השווייצרית, הוא שימש כפרשן עבור שישה משחקים אולימפיים ושש אולימפיאדות חורף, הוא נודע בכך שמ-1973 ועד 2007 סיקר את מרוץ פורמולה 1, הוא גם הנחה את אירוויזיון 1989, מאז 1979 מדי שנה הוא מוציא ספר חדש הנקרא "המדריך לגרנד פיקס" העוסק בסטטיסטיקה אודות מרוץ הפורמולה, ב-2007 הוא הקים חברה הנקראת "JDx performance" העוסקת בניהול ספורט ובתקשורת.
שמורת טבע חורבת קרתא

שְׁמוּרַת חָרבַּת קַרְתָּה, שוכנת במישור חוף הכרמל ליד עתלית. השמורה שוכנת מדרום למחנה המעצר בעתלית. השמורה משמרת את רכס הכורכר ובתי הגידול האופייניים לו וכן את האתר הארכאולוגי מבצר דטרוא הנמצא בתחומו. השמורה הוכרזה ב-17 ביוני 1996 ושטחה 137 דונם.

תיאור השמורה

רכס הכורכר של השמורה נחצה בשני מקומות, בצפון השמורה חוצה את הרכס נחל אורן בפרצה שנחצבה על ידי תושבי האזור כדי למנוע את התהוות הביצות במקום. בדרום השמורה נמצא "המעבר הצר" המאפשר מעבר אנשים ונוסעים לכיוון חוף הים. ממזרח לשמורה עובר כביש 7110. בין השמורה והכביש נמצא "חניון לימור" הכולל חורשה של עצי אקליפטוס. החניון נקרא על שם בת למשפחת ג'יניאו ממייסדי מפעלי המלח בעתלית) ממערב לשמורה חוף הים. מהחניון יוצא שביל עם מדרגות המטפס אל הרכס ואל אתרי השמורה. השמורה מהווה בית גידול לחצבים הפורחים בו בשפע. בנוסף פורחים בשמורה סתוונית היורה, כרכום, עירית גדולה נרקיס מצוי וגאופיטים נוספים. רכס הכורכר נחצב במשך השנים ושימש לבנייה, פסגת הגבעה הוסרה, ולכן אינו מגיע לגובהו המקורי.

שם השמורה

הנוסע מבורדו שעבר באזור בשנת 333 מספר שהגיע לתחנת דרכים, שם המקום על פי כתביו היה "מוטאטיו קרת'אה" (Mutatio Carthae, "מקום החלפת הסוסים"). החוקרים זיהו בתחילה את המקום עם מבצר דטרוא. זיהוי זה אינו ודאי. בשנת 1969 נעשו חפירות ארכאולוגיות בתל סחר על ידי הארכאולוג מגן ברושי, הוא הציע לזהות את קרתה עם היישוב ששכן על התל, ולא עם האתר הנמצא בשמורה. למרות זאת שמו של האתר לא שונה.
משבר אבדאן

משבר אבדאן (בפרסית: بحران نفتی ایران – משבר הנפט האיראני), אחד ממשברי הנפט הגדולים של המאה העשרים, התרחש בין השנים 1951–1954 באיראן תחת שלטון מוחמד רזה שאה פהלווי וד"ר מוחמד מוסאדק כראש ממשלה.

רקע

מאז 1909 חברת הנפט האנגלו-איראנית שלטה בכל שדות הנפט שנמצאו בדרום מערב איראן. כחלק מהסכם שנחתם ב-1933 בין רזא ח'אן לבין חברת הנפט, החברה העבירה לממשלת איראן תמלוגים מסוימים. עם חלוף הזמן תושבי איראן החלו לראות בחברת הנפט כמנצלת את איראן ומשאביה, וכזרוע בריטית ששולטת בכלכלת איראן. תפיסה זו אף התחזקה לאחר מלחמת העולם השנייה. 
עם עליית גלי השנאה כלפי חברת הנפט עלה ד"ר מוחמד מוסאדק, שדגל במדיניות הלאמת שדות הנפט. לשיטתו של מוסאדק, היה להרחיק את החברה האנגלו-איראנית משטחי איראן ולוודא כי רווחי הנפט האיראני יישארו בידיים איראניות ולא יועבר לידיים אנגליות. כדי להגיע לשלטון מוסאדק השתמש באיומים על חברי המג'לס, וכן גייס הפגנות המוניות של אזרחי איראן.
עוד כאשר היה בראש ועדת הנפט במג'לס, הציע מוסאדק להעביר חוק שבו ייאמר שרק לאיראן הזכות להפיק רווחים מהנפט שבשטחה ובכך יולאמו כל שדות הנפט שבאיראן. לאחר דיונים רבים, הוקמה ועדה שמטרתה הייתה להמליץ על הסכם בין ממשלת איראן לבין חברת הנפט, בוועדה הנ"ל היו ארבעה מאנשי מוסאדק. מוסאדק הורה להם להמליץ על הלאמת הנפט, כדי לאפשר את מימון התוכנית הכלכלית שבה רצה לפתוח השאה שנתיים קודם לכן. הוועדה העבירה את החוק, אך ראש ממשלת איראן חאג'עלי רזמארא התנגד והורה על בחינה חוזרת של ההסכם. ארבעה ימים לאחר מכן נרצח במסגד בידי אחד מחברי הארגון הקיצוני פידאין אל אסלאם. במקומו עלה לשלטון מחליפו חוסין עלא' אך הלה התפטר רק שבועיים לאחר מכן בעקבות הפגנות נגדו ואיומים על חייו. במקומו עלה לראשות ממשלת איראן מוחמד מוסאדק, שהיה נחוש בדעתו לבצע את תוכניתו המקורית להלאמת הנפט האיראני.
Raw (צילום דיגיטלי)

פורמט Raw (באנגלית: גולמי, לא מעובד) הוא פורמט לקובצי תמונות המופקים ממצלמה דיגיטלית. המצלמה שומרת לקובץ את המידע מחיישן האור אחרי פעולות עיבוד מינימליות וללא פעולת עיבוד הצבע.

ייחודיות פורמט Raw

חיישן אור במצלמה דיגיטלית מכיל לרוב מערך מסנני צבע. תבנית באייר היא הנפוצה ביותר ובה כל פיקסל מייצג צבע בודד (אדום, ירוק או כחול). כדי לקבל ייצוג צבע מלא, מתבצעת פעולת עיבוד דימוזייק (Demosaic) אשר על פי ערכי צבע שכנים משחזרת את הצבע המלא של כל פיקסל.
כאשר המצלמה שומרת תמונה בפורמט JPEG, TIF או כל פורמט השונה מ-Raw, היא חייבת לבצע את פעולת הדימוזייק ורק אחר כך את שאר פעולות העיבוד הנדרשות לעיבוד התמונה ולפורמט הקובץ (איזון לבן, הפחתת רעשים, ניגודיות, רווית צבע, דחיסה, אינטרפולציה,...). הייחודיות של קובצי Raw היא בכך שהמידע הנשמר לא עבר את פעולת הדימוזייק ולכן רוב פעולות העיבוד יתבצעו מאוחר יותר בשלב עיבוד קובץ ה-Raw. צלם העובד עם קובצי Raw יכול לבחור את כל הפרמטרים לעיבוד התמונה לאחר הצילום בזמן העיבוד במחשב וכך להגיע לתוצאות איכותיות ומדויקות יותר מהעיבוד הפנימי המתבצע במצלמה. 
נהוג לחשוב שמאחר וקובץ ה-Raw מכיל מידע "גולמי" הוא אינו מעובד אך בפועל קובצי Raw עוברים עיבוד מינימלי על ידי המצלמה: הגברת אות בהתאם ל-ISO הנבחר, ניקוי רעשים, דחיסה מאבדת נתונים או דחיסה ללא איבוד נתונים ועוד עיבודים נוספים.
המצלמה שומרת את הנתונים כקובץ מחשב, שבדרך כלל גדול בהרבה מתמונת JPEG באיכות גבוהה.
כדי להפוך את קובץ ה-Raw לתמונה, יש להשתמש בתוכנת גרפיקה (כמו פוטושופ עם פלאג-אין Adobe Camera Raw או GIMP בעזרת התוסף UFRaw) שיודעת לקרוא את קובץ ה-Raw ולהציג אותו כתמונה. בדרך כלל תוכנות כאלה גם מאפשרות עיבוד נוסף של הקובץ כגון חיתוך תמונה (crop), תיקוני חשיפה, איזון ללבן (white balance), תיקוני צבע, משחק עם הניגודיות וחידוד התמונה.
המכביה התשע-עשרה

המשתתפים

במשחקי המכביה נערכו גם תחרויות לנוער, למסטרס (מבוגרים לפי שכבת גיל) ולנכים.

11 המשלחות הגדולות במכביה

  ישראל - 2,943 ספורטאים 
   ארצות הברית - 1,121 ספורטאים 
   קנדה - 606 ספורטאים 
   בריטניה - 444 ספורטאים 
   ברזיל - 435 ספורטאים 
   אוסטרליה 418 - ספורטאים 
   ארגנטינה - 403 ספורטאים 
   דרום אפריקה - 359 ספורטאים 
   רוסיה - 198 ספורטאים 
   גרמניה - 195 ספורטאים 
   מקסיקו - 187 ספורטאים

לראשונה השתתפו ספורטאים מהמדינות הבאות

  אלבניה 
 
  אל סלוודור 
  אקוודור 
  ארמניה 
  ארובה 
  בוסניה והרצגובינה 
  גינאה ביסאו 
  איי בהאמה 
  הונדורס 
  מאוריציוס 
  מונגוליה 
  ניקרגואה 
  סורינאם 
  קובה 
  קוראסאו

בייסבול

-   ארצות הברית 
 
 -   קנדה 
 
נבחרת ארצות הברית זכתה במדליית הזהב אחרי ניצחון 0:9 בגמר על קנדה.

נשים

-   ארצות הברית 
 
 -   ישראל 

נבחרת ארצות הברית זכתה במדליית זהב לאחר שניצחה בגמר את נבחרת ישראל בתוצאה של 1:6.

גברים

-   ארצות הברית 
 
 -   ארגנטינה 

נבחרת ארצות הברית זכתה במדליית זהב אחרי ניצחון על נבחרת ארגנטינה 3:4 בפנדלים, כשהתוצאה בתום הזמן החוקי הייתה 2:2.

כדוריד

-   צרפת 
 
 -   ברזיל 
 
נבחרת צרפת זכתה במדליית זהב לאחר שניצחה במשחק הגמר את נבחרת ברזיל בתוצאה, 26:30.

כדורמים

תחרויות הכדורמים התקיימו בבריכה החדשה של מכון וינגייט.

נשים

-   ארצות הברית 
 
 -   ישראל 
 
נבחרת ארצות הברית זכתה במדליית זהב לאחר שגברה במשחק הגמר על נבחרת ישראל 56:72.

גברים

-   ארצות הברית 
 
 -   ארגנטינה 
 
נבחרת ארצות הברית זכתה במדליית זהב לאחר שניצחה במשחק הגמר את נבחרת ארגנטינה 76:87.

גברים

-   ישראל 
 
 -   קנדה 
 
נבחרת ישראל זכתה במדליית הזהב לאחר שניצחה בגמר את קנדה 0-3

שחייה

תחרויות השחייה והכדורמים התקיימו בבריכת השחייה החדשה במכון וינגייט.
תרגום בשפת הסימנים הישראלית

תרגום בשפת הסימנים הישראלית (שס"י) לחירשים מבוצע על ידי מתורגמניות השולטות בשס"י, אחרי שהשתלמו בתחום זה במוסד להשכלה גבוהה. השירות ממומן על ידי סל תקשורת וניתן על ידי עמותות ישראליות בדרך של מכרז המבוצע על ידי משרד העבודה, הרווחה והשירותים החברתיים.
משנת 2001, סופקו התרגומים לחירשים על ידי אגודת החרשים בישראל (אח"א), עמותת שמע, המכון לקידום החירש בישראל ושמעיה. לחלופין, ניתן השירות על ידי נותני השירות עצמם, כמו ערוצי הטלוויזיה בישראל.

תרגום לחירשים עיוורים

בישראל, התרגום לחירשים עיוורים נעשה בדרך כלל על ידי מתורגמנים חירשים, הנקראים בשפה מקצועית "מעתיקים", משום שהם מעבירים את שפת הסימנים במגע עם ידי החירשים עיוורים. הלן קלר למדה את שפת הסימנים האמריקאית באיות על כף ידה, והמילה הראשונה שלמדה הייתה מים. בישראל, חירשים עיוורים מקבלים תרגום בשפת הסימנים עצמה ולא באיות, משום שרובם מכירים את שפת הסימנים מהזמן שבו ראו, ושפת הסימנים מהירה מאיות. ניתן לתרגם לחירשים עיוורים גם משחק כדורגל בשידור חי. יש חירשים עיוורים המעדיפים שיכתבו להם אותיות רגילות על כף ידם.

תרגום בעולם

נישטה דודז'ה  , מיס הודו החירשת 2018 ומיס אסיה החירשת 2018 הלומדת לתואר MA בכלכלה ושולטת באנגלית ובהינדית, אמרה בראיון למגזין נגישות בהודו כי בהודו יש 250 מתורגמנים מוסמכים לאוכלוסייה המונה כ-7 מיליון חירשים וכבדי שמיעה, כאשר בארצות הברית יש כ-16 אלף מתורגמנים לאוכלוסייה המונה כשליש.
פול נקאסוני

ביוגרפיה

נקאסוני נולד בסיינט פול וגדל בוויט לייק בר שבמינסוטה. הוא בנם של מרי ואדווין. אביו הוא יפני-אמריקאי יליד הוואי, אשר שירת בצבא ארצות הברית, שימש כמתורגמן של כוחות הכיבוש האמריקאיים ביפן והשתחרר בדרגת קולונל. 
נקאסוני למד באוניברסיטת סיינט ג'וזף שבמינסוטה והצטרף לתוכנית הכשרת קציני המילואים של צבא ארצות הברית. שירת כמפקד פלוגה, גדוד וחטיבה וכקצין מודיעין של דיוויזיה וגיס. בין השאר הוצב בקוריאה הדרומית, באפגניסטן ובעיראק. שימש קצין המודיעין של כוח הסיוע הביטחוני הבינלאומי באפגניסטן, היה ממקימי פיקוד הסייבר של צבא ארצות הברית ושימש בו ראש אגף המבצעים. פיקד על כוח המשימה הלאומי בתחום הסייבר של פיקוד הסייבר של ארצות הברית. 
באוקטובר 2016 קודם לדרגת לוטננט גנרל ומונה למפקד הארמייה השנייה ולמפקד פיקוד הסייבר של צבא ארצות הברית.
באפריל 2018 אושר פה אחד בסנאט האמריקאי ומונה לראש הסוכנות לביטחון לאומי (NSA) ולראש פיקוד הסייבר של ארצות הברית, שעתיד להפוך לאחד מהפיקודים הקרביים המאוחדים. הוא נכנס לתפקידו ב-4 במאי 2018, והחליף בתפקיד את מייקל רוג'רס. 
נקאסוני הוא בוגר מכללת המלחמה של הצבא ובעל תואר שני מהאוניברסיטה לביטחון לאומי ומאוניברסיטת דרום קליפורניה. הוא נשוי לסוזאן, ואב לארבעה.
מבוי סתום (עמותה)

מבוי סתום היא עמותה הפועלת למען עגונות ומסורבות גט בישראל.
העמותה הוקמה ב-1995 על ידי לאה עין גלוב. לעמותה שני ענפי פעילות מקבילים: תמיכה במסורבות גט, ופעילות למען פתרון בעיית מסורבות הגט. נישואין וגירושין של יהודים בישראל נקבעים על-פי חוקי ההלכה היהודית. לפי ההלכה, זוג נשוי יכול להתגרש רק כאשר הגבר מעניק לאישה גט מרצונם החופשי. עגונה היא אישה אשר בעלה נעלם או שהוא אינו מסוגל מכל סיבה שהיא לתת לה גט. מסורבת גט היא אישה שבעלה מסרב לתת לה גט. מסורבי ומסורבות גט נאלצות לעיתים קרובות לשלם מחיר יקר בעבור הגט שלהם. רבים מהם מסכימים לוותר על דמי מזונות, רכוש ואפילו על משמורת ילדיהן. מנכ"לית העמותה היא עו"ד אורית להב.
מוסקט (רובה)

מוסקט (Musket) הוא רובה חלק קדח נטען־לוע בעל מצת פתיל ומאוחר יותר מצת חלמיש. המוסקט היה בשימוש נרחב מהמאה ה-17 עד למאה ה-19 והיה נפוץ במיוחד ביחידות חיל רגלים. לצד המוסקטים הכבדים והארוכים יחסית, נוצרו גם גרסאות מקוצרות שנקראו קרבין בעיקר לשימוש פרשים (בעיקר דרגונים וקרביניירים).

מקור השם

לפי סברה אחת, מקור השם הוא במילה הצרפתית mousquette, סוג של נץ קטן. לפי סברה אחרת, מקור השם הוא במילה האיטלקית moschetto שמשמעותה זבוב קטן.

היסטוריה

המוסקט הופיע לראשונה בסין במאה ה-14. עדות ראשונה להתפשטותו מערבה היא בערך משנת 1440 אצל היניצ'רים בצבא האימפריה העות'מאנית. בשנת 1500 בערך עבר הרובה לספרד ומשם התפשט למערב אירופה.
מן המאה ה-17 עד אמצע המאה ה-19, המוסקט היה נפוץ מאוד באירופה, המזרח התיכון ואמריקה, כנשק עיקרי של חיל הרגלים.
רובה המוסקט התחיל כרובה בעל מצת פתיל, מסורבל ולא מדויק.
בתחילת המאה ה-17 הוא היה כל-כך כבד שהיו צריכים להשתמש בחצובה כדי להקל על היורה.
בסוף המאה ה-17 הומצא בריח הצור, והיה מתקדם הרבה יותר מבריח הפתיל שהיה בשימוש לפניו. מהר מאוד התפתח רובה המוסקט בעל מצת חלמיש - הוא היה יותר מדויק מקודמו המסורבל. עם הזמן הפך המוסקט לנשק עיקרי של חיל הרגלים בשדה הקרב. במאה ה-18 החל השימוש בכידון רובה מוצמד לקנה. הרובים נעשו קלים יותר, וקוטר הקנה שלהם ירד.
כפר אלדד

כפר אלדד הוא התנחלות וכפר קהילתי בהרי יהודה השייך למועצה אזורית גוש עציון. הכפר נמצא דרומית-מזרחית להרודיון וצופה על מדבר יהודה. היישוב נקרא על שמו של ד"ר ישראל אלדד, ממנהיגי לח"י.

אוכלוסייה

אוכלוסיית הכפר מורכבת מילידי הארץ ומעולים מרוסיה, ביניהם חילונים ודתיים. ביישוב מתגוררים (נכון ליולי 2014) כ-100 משפחות. את פרנסתם מוצאים מרבית התושבים בירושלים המרוחקת כשבעה ק"מ בקו אווירי. בין תושבי היישוב: וולוול טשרנין ויוני שרון. בעבר התגורר במקום השר זאב אלקין.

פיתוח היישוב

כמחצית מהמבנים ביישוב הם קראוונים שבעבר היו שייכים לסוכנות היהודית ובהם התגוררו תושבי נוקדים הראשונים  עד שנבנו בתי הקבע ביישוב. בתחילת העשור השני של המאה ה-21 נבנו ביישוב למעלה מ-40 בתים פרטיים, חלק מ-50 בתים שצפויים להיבנות במסגרת התב"ע. תוכנית הבנייה העתידית של הכפר, כוללת את חיבורו עם היישוב הסמוך נוקדים תוך בניית יותר מ-2,000 יחידות דיור, עם זאת ביצוע התוכנית מתעכב מזה מספר שנים.
ביישוב בית כנסת קטן, מקווה, ספריה, משחקייה, גן שעשועים, מעון וגן ילדים. 
בדומה לשאר יישובי מזרח גוש עציון, כפר אלדד נמצא מזרחית לגדר ההפרדה, כלומר מחוץ לה. בתקופה בה נדונה תוכנית ההתכנסות, סומן היישוב לפינוי על ידי השר אבי דיכטר.
היישוב שוכן צפונית-מערבית למאחז מעלה רחבעם וצפונית-מזרחית לנוקדים.
RICO

RICO (קרי: רִיקוֹ; ראשי תיבות באנגלית של: Racketeer Influenced and Corrupt Organizations Act - חוק נגד ארגוני סחיטה ושחיתות) הוא חוק של הממשל הפדרלי של ארצות הברית שנועד להלחם במאפיה על ידי החמרת הענישה האישית נגד ראשי ארגוני הפשע המאורגן וחברים בהם. הגדרת נאשם כמי שעבר על חוק RICO על ידי התביעה (בכפוף לראיות ולאחר שימוע) מובילה את התיק הפלילי לערוץ ייחודי המרחיב את יכולתם של בתי המשפט לחבר יחדיו פשעים המתפרסים לאורך זמן רב למסכת אחת ולגזור עונשים כבדים במסגרת המשפט הפלילי, במרכזם עונשי מאסר ארוכים ועיקול אוטומטי של כל רכושו של המורשע. כן מאפשר החוק לבית המשפט להכיר בחבר בכיר בארגון פשע שהורה על ביצוע עבירה כמי שביצע את העבירה בפועל (כך למשל דינה של הוראת בכיר לרצוח כדין ביצוע הרצח) ומאפשר לנפגעי פשע מאורגן להגיש תביעות אזרחיות אישיות נגד ראשי ארגוני הפשיעה. החוק הוצע על ידי ג'ורג' רוברט בלקי (George Robert Blakey), במסגרת ניתוח הסיבות לקשיים בהעמדה לדין והרשעת בכירים בארגוני פשע מאורגן, התקבל על ידי הסנאט של ארצות הברית ב-15 באוקטובר 1970 כסעיף 901(a) של החוק לפיקוח על הפשע המאורגן (Organized Crime Control Act) ונכלל כפסקה (chapter)‏ 96 בחלק ה-18 (title 18) של החוק הפלילי של ארצות הברית (U.S. Code). לעיתים, עצם האיום במהלך חקירה משטרתית, להפוך את התיק לתיק RICO, יכול לאלץ חשודים להודות במעשים בדרגת חומרה מופחתת ולהשיג הרשעה. בשנים האחרונות קיימת מגמה שנויה במחלוקת לשימוש בחוק כנגד התארגנויות שונות לביצוע פשע, לאו דווקא במסגרת פשע מאורגן מאפיוזי, עבורו נחקק החוק מלכתחילה.
אלכסון (כתב עת)

אלכסון, תחת המוטו "מחשבות מתחילות כאן", הוא כתב עת באינטרנט המפרסם מאמרים עבריים ומתורגמים בתחומי המדע, הפילוסופיה, התרבות והאמנות. הוא שואב השראה מכתב העת המודפס "מחשבות" בעריכת צבי ינאי, שהוצאתו לאור נפסקה.
כתב העת מכיל מאמרים, טורי דעה והגיגים על רעיונות שונים, קטעי ספרות, מדריכי האזנה, ראיונות עם אנשי אקדמיה ישראליים ומידע על כנסים. כתב העת מציע תרגומים של מאמרים נבחרים מתוך כתבי עת שונים עימם יצר הסכם לשיתוף פעולה. הוא נגיש באינטרנט ללא תשלום.
כתב העת עלה לאינטרנט באפריל 2013, בעריכת דב אלפון. אחריו ערכה את אלכסון דניאל זילברברג ומדצמבר 2015 עורך אותו יורם מלצר.
אלכסון נוסד ביוזמתה של עמותת "מגדלור" ורואה אור במימונה. "מגדלור", בראשות יעקב בורק, שמה לה למטרה לעודד את יצירתם של תוכני תרבות בת-זמננו בשפה העברית. 
את אלכסון עיצב ופיתח הטיפוגרף הישראלי אברהם קורנפלד.
עם הכותבים באלכסון נמנים לאה איני, חיים באר, יעקב בורק, עמי בן בסט, שלומית כהן-אסיף, אתגר קרת, שמעון שוקן ורנן שור.